Broj: 711-I-736-M-106/22-02-19

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Grge Sabljića,** **ravnatelja Javne ustanove Lučka uprava Vukovar, za davanjem mišljenja Povjerenstva**,na 161. sjednici održanoj dana 25. veljače 2022.g. daje sljedeće

**MIŠLJENJE**

 **Sukladno članku 18. stavku 2. ZSSI-a obveznici iz članka 3. stavka 1. podstavka 60. ZSSI-a ne mogu istovremeno uz obnašanje navedene dužnosti biti članovi Upravnog vijeća Zajednice lučkih uprava unutarnjih voda budući da se ne radi o ustanovi od posebnog interesa za Republiku Hrvatsku ili jedinicu lokalne/područne samouprave.**

Obrazloženje

Zahtjev za davanjem mišljenja Povjerenstva podnio je obveznik Grgo Sabljić, ravnatelj Javne ustanove Lučka uprava Vukovar. U Povjerenstvu zahtjev je zaprimljen 21. veljače 2022. pod poslovnim brojem 711-U-3119-M-106/22-01-2, povodom kojeg se vodi predmet broj M-106/22.

Člankom 3. stavkom 1. podstavkom 60. propisano je da su ravnatelji lučkih uprava obveznici ZSSI-a. Stoga je i obveznik Grgo Sabljić povodom obnašanja dužnosti ravnatelja Javne ustanove Lučka uprava Vukovar dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da vezano za odredbe čl. 18. st. 2. Zakona traži mišljenje Povjerenstva za ravnatelje lučkih uprava unutarnjih voda - Sisak, Slavonski Brod, Osijek i Vukovar i njihovo članstvo u Upravnom vijeću Zajednice lučkih uprava unutarnjih voda (dalje Zajednica). Naime, obveznik navodi da se na rad lučkih uprava unutarnjih voda primjenjuje Zakon o ustanovama („Narodne novine“, broj 76/93, 29/97, 47/99, 35/08,127/19) te Zakon o plovidbi i lukama unutarnjih voda („Narodne novine“, broj 144/21). Nadalje, obveznik navodi da su Lučke uprave Sisak, Slavonski Brod, Osijek i Vukovar osnivači Zajednice, a da je Zajednica, između ostalog, osnovana u svrhu što bolje međusobne suradnje lučkih uprava, usklađivanja rada lučkih uprava u svrhu što bolje izgradnje i razvoja luka te suradnje s relevantnim institucijama iz resora unutarnje plovidbe s ciljem efikasnijeg razvoja unutarnje plovidbe i lučkog sustava na unutarnjim vodama. Nadalje, obveznik navodi da je Zajednica osnovana kao neprofitna pravna osoba, a ravnatelji lučkih uprava Sisak, Slavonski Brod, Osijek i Vukovar su članovi Upravnog vijeća Zajednice. Obveznik ističe da Upravno vijeće zajednice ima ukupno 6 članova i, osim ravnatelja lučkih uprava, čine ga predstavnik nadležnog Ministarstva mora, prometa i infrastrukture te ravnatelj Uprave unutarnje plovidbe u Ministarstvu mora, prometa i infrastrukture. Slijedom navedenog, obveznik postavlja upit mogu li ravnatelji lučkih uprava unutarnjih voda - Sisak, Slavonski Brod, Osijek i Vukovar biti članovi Upravnog vijeća Zajednice te imaju li kao članovi navedenog Upravnog vijeća pravo na naknadu.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova od posebnog interesa za Republiku Hrvatsku i jedinice lokalne i područne (regionalne) samouprave, Povjerenstvo je utvrdilo da Zajednica lučkih uprava unutarnjih voda nije ustanova od posebnog državnog interesa, kao niti od posebnog interesa za jedinicu lokalne ili područne (regionalne) samouprave.

Stoga, ravnatelji lučkih uprava kao obveznici iz članka 3. stavka 1. podstavka 60. ZSSI-a ne mogu istovremeno uz obnašanje svoje dužnosti biti članovi Upravnog vijeća Zajednice lučkih uprava unutarnjih voda budući da bi time bili u povredi članka 18. stavka 2. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Grgo Sabljić, putem e-maila
2. Objava na internetskoj stranici Povjerenstva
3. Pismohrana